Mai multe persoane au fost luate ostatice într-o cafenea din oraşul olandez Ede la est de Utrecht, a anunţat sâmbătă un purtător de cuvânt al autorităţilor municipale, informează dpa şi AFP.
Un larg contingent de poliţie a încercuit zona din centrul oraşului, potrivit media olandeze.
Nu se cunoaşte exact numărul de ostatici, media locale evocând între patru şi cinci persoane.
Potrivit poliţiei, circa 150 de persoane au fost evacuate.
"Vedem că sunt multe întrebări asupra motivaţiei. Deocamdată, nimic nu arată că este vorba de un atac terorist", a adăugat poliţia locală pe reţeaua socială X.
Poliţia le-a cerut oamenilor să evite deplasările în centrul oraşului, care este situat nu departe de Arnhem.
Serviciile feroviare din zona afectată au fost anulate.
Bărbatul amenință că se aruncă în aer.
Poliția a precizat că trei persoane au fost eliberate din local în jurul orei locale 11:30 (12:30GMT), potrivit Daily Mail.
Presa locală a relatat cu puțin timp în urmă că trei tineri au fost văzuți părăsind clădirea plângând.
Poliția a confirmat că trei dintre ostatici au fost eliberați - dar presa locală a relatat că "situația nu s-a încheiat încă", întrucât "nu este clar câte persoane se mai află în cafenea".
Municipalitatea a precizat pe site-ul său de internet că centrul orașului a fost închis și că la fața locului se află polițiști antirevoltă și experți în explozibili.
De asemenea, a fost filmată sosind la fața locului o mașină blindată "Bearcat" utilizată doar în circumstanțe excepționale de către Serviciul de Intervenții Speciale (DSI).
Toate magazinele au fost închise, iar civilii au fost îndemnați să nu se apropie.
"Mai multe persoane au plecat pe jos de la pub-ul unde a avut loc luarea de ostatici... Nu este clar dacă aceștia sunt ostaticii".
Surse au declarat pe rețelele de socializare că bărbatul care a luat ostatici, a cărui identitate nu a fost comunicată, a intrat în cafenea înarmat cu cuțite.
Localul găzduise peste noapte o petrecere promovată ca fiind destinată adolescenților "16+", până la 4 dimineața.
Primele informații despre o persoană care a luat ostatici au apărut cu puțin timp înainte de ora 6 dimineața.
"The Petticoat din Ede este deosebit de popular în rândul publicului tânăr. Mulți tineri de 16 și 17 ani vizitează barul", a scris presa locală.
O studentă, Lotte, a declarat că a văzut lunetiști pe acoperiș înainte ca pompierii să o escorteze de la locul faptei.
"Sper doar că totul se va termina cu bine pentru toată lumea", a spus ea.
Olanda a cunoscut o serie de atentate şi de comploturi teroriste, însă nu la scara celor din alte ţări europene, precum Franţa sau Regatul Unit.
În 2019, ţara a fost îndoliată de un atac cu focuri de armă într-un tramvai din oraşul Utrecht, atac care a făcut patru morţi. Un bărbat de origine turcă, identificat drept Gokem Tanis, a mărturisit ulterior că a avut o motivaţie teroristă pentru acest atac, care a dus la încercuirea celui de-al patrulea cel mai mare oraş al ţării.
Tot în 2019, poliţia olandeză a inculpat doi jihadişti care ar fi plănuit un atentat terorist ce implica intervenţia de kamikaze şi de maşini-capcană.
În 2004, cineastul olandez Theo van Gogh a fost asasinat la Amsterdam de un bărbat cu legături cu o reţea teroristă islamistă olandeză.